Bendt Bendtsen (KF), 2003-11-14:
Jeg synes, det har været en debat præget af et korstog imod det blå Danmark, og når hr. Ole Sohn spørger, om man ikke kan sammenligne de øvrige fagretlige forhold på land med det, der foregår på søen i det blå Danmark, så vi jeg gerne sige, at man sammenligner æbler og pærer.
Det kan egentlig undre en ret meget, når man hører hr. Ole Sohn ved andre lejligheder i forbindelse med det maritime Danmark tale om, at man skal uddanne flere til søfartserhvervet.
Men, må jeg spørge hr. Ole Sohn, hvad nu, hvis der ikke er nogen skibe at uddanne dem til?
Man hører her fra talerstolen, at SF ingen planer har om at ændre DIS-loven.
Man har ingen planer om at ændre DIS-loven, blev der sagt.
Men hvis nu der ikke er tonnage tilbage i DIS, hvad er DIS så værd?
Vi står altså med et register, der efter vores forhold er et kvalitetsregister med gode forhold for søfolkene om bord, og jeg vil gerne understrege, at regeringen ingen umiddelbare planer har om at ændre DIS-loven.
Det ligger fuldstændig fast.
Jeg har i dag tilkendegivet, at vi vil komme med en redegørelse, hvor DIS sammenlignes med andre internationale registre.
Det står vi selvfølgelig ved.
Vi ved, at det er til gavn for Danmark, at vi har en stærk handelsflåde i Danmark, der bidrager med sit, som mange andre har sagt.
Når man hører fru Line Barfod og hr. Ole Sohn i dag, så er man ikke uenige i det, det vil man også gerne. Men tingene hænger jo ikke sammen. Jeg vil gerne sige, at regeringen har den helt stjerneklare holdning, at vi lever op til internationale forpligtelser i denne sag.
Derom kan der ikke være nogen som helst tvivl.
Der er heller ingen tvivl om, at Dansk Internationalt Skibsregister også efter international målestok er et kvalitetsregister.
Vi lægger også vægt på de debatter og dialoger, der har været med en række danske organisationer omkring beskæftigelse af udenlandske søfolk, og vi vil selvfølgelig fortsat orientere ILO om udviklingen.
Men jeg synes, det er utrolig beklageligt, at det, vi hører i dag, det, det drejer sig om fra hr. Ole Sohn og fru Line Barfod, er et såkaldt korstog mod det blå Danmark.
Jeg synes, hr. Naser Khader udtrykte sig ganske, ganske præcist, da det fra talerstolen blev oplyst, at konkurrenceevnen er fuldstændig afgørende, at der er helt særlige forhold i en international branche, og at snævre nationale regler kan ødelægge det store billede.
Det var kort fortalt, hvad hr. Naser Khader sagde her fra talerstolen.
Det kan jeg være fuldstændig enig i. Hvis man tror, man ad den vej vil gavne dansk beskæftigelse både på vore handelsskibe og i hele den maritime branche i land, så er man fuldstændig galt afmarcheret med det korstog, man nu har indledt.
Vi har et kvalitetsregister, vi har gode forhold for de folk, der befinder sig i det, og så har man nu en større ideologisk kamp om, hvem der skal organisere hvem på de skibe, der befinder sig i den internationale konkurrence.
Det er kort fortalt det, det går ud på.
Vi har besvaret en række spørgsmål inden debatten i dag, og det kan vi jo gøre igen efterfølgende.
Jeg vil bare henholde mig til den vedtagelse, der ligger, hvor vi understreger, at Dansk Internationalt Skibsregister er en hjørnesten i dansk skibsfartpolitik til bevarelse og udvikling af den danske handelsflåde og den internationale konkurrenceevne.
Mere præcist kan det vel snart ikke siges.
Regeringen vil komme med en redegørelse om DIS sammenlignet med andre internationale registre, og vi ser også frem til at diskutere den søfartspolitiske vækststrategi om maritime kompetencer og vækst, som har været udarbejdet i Økonomi- og Erhvervsministeriet.
Jeg vil blot sige, at det jo har været en debat, hvor man prøver på at kæmpe en fagpolitisk kamp under hensyntagen til de bestemmelser, der ligger i ILO.
Jeg vil bare sige, at det er en kamp, som kun peger i én retning: en torpedo mod det blå Danmark, som har en flot international konkurrenceevne, hvor vi fastholder danske søfolk på danske skibe.
Det synes jeg at oppositionen skulle have tænkt en del over.